Document ID: 32013R0934

KOMISIJOS ĮGYVENDINIMO REGLAMENTAS (ES) Nr. 934/2013
2013 m. rugsėjo 27 d.
kuriuo iš dalies keičiamas Įgyvendinimo reglamentas (ES) Nr. 914/2013, kuriuo nustatomos 2013 m. viršutinės biudžeto ribos, taikomos tam tikroms tiesioginės paramos schemoms, numatytoms Tarybos reglamente (EB) Nr. 73/2009
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 51 straipsnio 2 dalies pirmą pastraipą, 69 straipsnio 3 dalies pirmą pastraipą ir 142 straipsnio c punktą,
kadangi:
(1)
Komisijos įgyvendinimo reglamentu (ES) Nr. 914/2013 (2) nustatytos 2013 m. viršutinės biudžeto ribos, taikomos tam tikroms tiesioginės paramos schemoms, numatytoms Tarybos reglamente (EB) Nr. 73/2009;
(2)
2010, 2011 ir 2012 m. Graikija pasinaudojo Reglamento (EB) Nr. 73/2009 69 straipsnio 1 dalyje numatyta galimybe. Reglamento (EB) Nr. 73/2009 III antraštinės dalies 5 skyriuje nurodytos specialiosios paramos viršutinės biudžeto ribos buvo nustatytos atitinkamai kiekvieniems iš šių metų;
(3)
2012 m. liepos mėn. Graikija nusprendė pasinaudoti Reglamento (EB) Nr. 73/2009 69 straipsnio 1 dalyje numatyta galimybe ir 2013 m. Tačiau dėl nesusipratimo, susijusio su pranešimu apie tokį sprendimą, sumos, kurios turėjo būti nustatytos apskaičiuojant 2013 m. biudžeto viršutines ribas, į Įgyvendinimo reglamentą (ES) Nr. 914/2013 įtrauktos nebuvo;
(4)
kadangi Graikija nusprendė 2013 kalendoriniais metais toliau įgyvendinti specialiąją paramą nekeičiant sumų, apie kurias Graikija pranešė ir naudojo atitinkamoms paramos priemonėms, kurios buvo įgyvendintos 2012 m., finansuoti, reikėtų nustatyti biudžeto viršutines ribas tiems metams;
(5)
siekiant aiškumo, reikėtų paskelbti viršutines ribas, susijusias su sumomis, kurias 2013 m. Graikija skyrė atitinkamoms priemonėms;
(6)
Komisijos įgyvendinimo reglamentu (ES) Nr. 929/2013 (3) iš dalies pakeistos 2013 m. Liuksemburgo ir Maltos nacionalinės viršutinės ribos, nustatytos Reglamento (EB) Nr. 73/2009 VIII priede. Įgyvendinimo reglamento (ES) Nr. 914/2013 V priedą reikėtų atitinkamai iš dalies pakeisti;
(7)
pagal Reglamento (EB) Nr. 73/2009 51 straipsnio 1 dalies šeštą pastraipą Kroatija pranešė Komisijai apie savo sprendimą tam tikrą to reglamento 104 straipsnio 4 dalyje ir 112 straipsnio 5 dalyje nustatytų viršutinių ribų procentinę dalį naudoti atitinkamai išmokoms už avis ir ožkas bei išmokoms už galvijieną. Todėl reikėtų nustatyti atitinkamas priemokų už avis ir ožkas, papildomų priemokų už avis ir ožkas bei priemokų už karves žindenes biudžeto viršutines ribas;
(8)
pagal Reglamento (EB) Nr. 73/2009 69 straipsnio 1 dalį Kroatija prieš savo stojimo datą nusprendė to reglamento 68 straipsnio 1 dalies a punkto ii papunktyje numatytą specialiąją paramą teikti pieno sektoriuje ir pranešė apie savo sprendimą Komisijai. Sprendimu neviršijamos Reglamento (EB) Nr. 73/2009 69 straipsnio 4 dalyje nustatytos ribos. Komisija turėtų nustatyti atitinkamą viršutinę ribą;
(9)
Kroatija taiko Reglamento (EB) Nr. 73/2009 III antraštinėje dalyje numatytą bendrosios išmokos schemą. Siekiant aiškumo reikėtų paskelbti 2013 metų Kroatijai skirtos bendrosios išmokos schemos viršutines biudžeto ribas, nustatytas iš Reglamento (EB) Nr. 73/2009 VIII priede nurodytų viršutinių ribų atėmus to reglamento 52, 53 ir 68 straipsniuose nustatytų išmokų viršutines ribas;
(10)
todėl Įgyvendinimo reglamento (ES) Nr. 914/2013 I-V priedai turėtų būti atitinkamai iš dalies pakeisti;
(11)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Įgyvendinimo reglamento (ES) Nr. 914/2013 I-V priedai iš dalies keičiami pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. rugsėjo 27 d.

Labels: 2
19
5
6
18